Ændringerne består blandt andet i ændrede begreber i udredningen. Ændringen gør, at udredningen har fokus på funktioner og forhold i stedet for funktionsnedsættelser og problemer. Det sker blandt andet ved at undgå diagnoselignende termer i udredningen. Der tilføjes et felt til angivelse af borgerens ønsker – og oplysningen herom følger med gennem sagsbehandlingsprocessen, så borgerens perspektiv føres med i opsætning af indsatsformål og -mål, eventuelt i et samarbejde med udfører. Den nye VUM understøtter produktionen af bedre data omkring borgerens funktionsevne. Det sker blandt andet ved at tilbyde vurderingsstøtte i scoringen af borgerens funktionsevne. Derudover skelner den nye VUM mellem mål om at udvikle, fastholde eller begrænse tab af funktionsevne.